གཉིས་པ་རིགས་ཀྱི་དབྱེ་བའི་ཕྲེང་རྒྱུའི་ཁྱད་པར་ནི།རྒྱུ་རིགས་བསྡུས་ཀྱི་དབྱེ་བ་དང་།ཁ་དོག་རིགས་བསྡུས་ཀྱི་དབྱེ་བ་དང་།ལྷ་རིགས་སོ་སོའི་ཁྱད་པར་གྱི་དབྱེ་བ་དང་གསུམ་ལས།དང་པོ་ནི།ཕྲེང་བའི་རྒྱུ་རིགས་བསྡུས་ཀྱི་དབང་དུ་བྱས་ན་ས་རིལ་རིགས་ཀྱི་ཕྲེང་བ་ཞི་བའི་ལས་ཀྱི་ཕྲེང་བ་དང་།རྡོ་ཡི་རིགས་ཀྱི་ཕྲེང་བ་རྒྱས་པའི་ལས་དང་།སྨན་གྱི་རིགས་ཀྱི་ཕྲེང་བ་དབང་གི་རིགས་ལས་དང་།ཐོད་པ་སོགས་རུས་ཆེན་དང་རུས་པ་སྣ་ཚོགས་ཀྱི་རིགས་ཀྱི་ཕྲེང་བ་དྲག་པོའི་ལས་ལ་བསྔགས་པ་ཡིན་ཏེ།པདྨའི་ཕྲེང་བཤད་ལས།ས་རིལ་ཞི་བའི་ཕྲེང་བ་ལ།རྡོ་ཡི་ཕྲེང་བ་རྒྱས་པར་ཤེས།སྨན་གྱི་ཕྲེང་བ་དབང་ལ་ཤེས།ཐོད་པ་ལ་སོགས་རུས་ཆེན་རྣམས།དྲག་པོའི་ལས་ལ་ཤེས་པར་བྱ།ཞེས་གསུངས་པའི་ཕྱིར་རོ།གཉིས་པ་ནི།ཁ་དོག་རིགས་བསྡུས་ཀྱི་དབང་དུ་བྱས་ན་གོང་དུ་བརྗོད་ཟིན་པ་ལྟར་ཁ་དོག་དཀར་པོའི་རིགས་ཞི་བའི་ལས་དང་།སེར་པོ་རྒྱས་པ་དང་།དམར་པོ་དབང་དང་།ནག་པོ་དྲག་པོའི་ལས་དང་།ཁྲ་བོ་ལས་སྣ་ཚོགས་ལ་བསྔགས་པ་ཡིན་ཏེ།གཤིན་རྗེ་གཤེད་དམར་ལས།ཞི་ལ་ཁ་དོག་དཀར་པོ་དང་།།ཁ་དོག་སེར་པོ་རྒྱས་པ་ལ།།དམར་པོ་དབང་ལ་རྟག་ཏུ་བསྒོམ།།ནག་པོ་ཤིན་ཏུ་གསད་ལ་འདོད།།ཅེས་དང་།དགོས་འདུས་པདྨའི་ཕྲེང་བཤད་ལས།ཁ་དོག་དག་ཀྱང་འདི་ལྟ་སྟེ།།དཀར་པོ་ཞི་བའི་ལས་ལ་བསྔགས།།ཁ་དོག་སེར་པོ་རྒྱས་པའི་ཕྲེང་།།དབང་ལ་ཁ་དོག་དམར་པོའི་ཕྲེང་།།ནག་པོ་དྲག་པོའི་ཕྲེང་བར་བསྔགས།།ལས་རྣམས་ཀུན་ལ་ཁྲ་བོར་བཤད།ཅེས་གསུངས་པས་སོ།།